钦定古今图书集成/历象汇编/庶征典/第045卷 > 唐二
## 钦定古今图书集成/历象汇编/庶征典/第045卷 > 唐二

### 懿宗咸通五年彗见娄

按《唐书懿宗本纪》，“咸通五年五月己亥，有彗星出于
娄。”　按《天文志》，“五月己亥，夜漏未尽一刻，有彗星出
于东北，色黄白，长三尺，在娄，徐州分也。”

咸通六年，大小星北流。

按《唐书懿宗本纪》不载。　按《天文志》，“咸通六年七月
乙酉甲夜有大流星长数丈，光烁如电，群小星随之，
自南徂北，其象南方，有以众叛而之北也。”

咸通九年，彗见娄、胃。十一月，长庚见。

按《唐书懿宗本纪》，“九年正月，彗星出于娄胃。”　按《天
文志》，“正月有彗星于娄胃。十一月丁酉，有星出如匹
练，亘空化为云而没。在楚分，是谓长庚，见则兵起。”
咸通十年，彗见大陵，荧惑守心。

按《唐书懿宗本纪》。“十年八月有彗星出于大陵。”　按
《天文志》。“八月有彗星于大陵东北。”指占“为外夷兵及
水灾。”　又按《志》，十年“荧惑逆行守心。”

咸通十三年春，有二星陨。九月，蚩尤旗见。

按《唐书懿宗本纪》不载。　按《天文志》，“十三年春，有二
星从天际而上。相从至中天，状如旌旗。乃陨。九月蚩
尤旗见。”

### 僖宗乾符二年四月太白昼见冬有大星东南流

按《唐书僖宗本纪》，“乾符二年四月庚辰，太白昼见。”
按《天文志》，“四月庚辰，太白昼见，在昴。冬有二星，一赤
一白，大如斗，相随东南流，烛地如月，渐大，光芒猛怒。”
乾符三年，常星昼见，大星昼陨。

按《唐书僖宗本纪》不载。　按《天文志》：“三年七月，常星
昼见。”　又按《志》，“三年昼有星如炬火，大如五升器，出
东北，徐行陨于西北。”

乾符四年五月，彗星见。七月，月犯房。流星出虚危
按《唐书僖宗本纪》。四年五月。有彗星避正殿，减膳。
按《天文志》。五月有彗星。七月月犯房。有大流星如盂。
自虚危历天市，入羽林灭。占为外兵。

乾符六年冬，岁入南斗。

按《唐书僖宗本纪》不载。　按《天文志》：六年冬，岁星入
南斗魁中，占曰：“有反臣。”

### 中和元年恶星出鬼八月星陨

按《唐书僖宗本纪》，“中和元年八月己丑，众星陨于成
都。”　按《天文志》，元年有异星出于舆鬼，占者以为恶
星。八月己丑夜，星陨如雨，或如柸碗，交流如织。庚寅
夜亦如之，丁酉止。

中和三年，星陨。

按《唐书僖宗本纪》不载。　按《天文志》：“三年十一月夜，
星陨于西北，如雨。”

### 光启元年有彗星于积水积薪之间

按《唐书僖宗本纪》不载，　按《天文志》云云。

光启二年四月，荧惑犯月角。五月，星孛尾、箕。九月，星
陨。十月，《长庚》见。

按《唐书僖宗本纪》，二年夏五月丙戌，有星孛于尾箕。
九月有星陨于扬州。　按《天文志》，四月荧惑犯月角。
五月丙戌，有星孛于尾箕，历北斗、摄提。占曰：“贵臣诛。”

又按《志》，“九月有大星陨于扬州府署延和阁” 前。声

如雷，光炎烛地。十月壬戌，有星出于西方，色白，长一
丈五尺，屈曲而陨。占曰：“长庚也，下则流血。”

光启三年，大星昼陨。

按《唐书僖宗本纪》不载。　按《天文志》，“三年五月，秦宗
权拥兵于汴州北郊，昼有大星陨于其营，声如雷，是
谓营头下破军杀将。”

### 文德元年七月月入南斗八月火守鬼木土金聚于张

填星、太白聚于张，周分也。占曰：“内外有兵，为河内、河
东也。”

### 昭宗龙纪元年七月甲辰月犯心

按《唐书昭宗本纪》不载，　“按《天文志》”云云。

### 大顺二年四月彗见三台

按《唐书昭宗本纪》，大顺二年四月庚辰，有彗星入于
太微。甲申，大赦，避正殿，减膳彻乐，赐两军金帛，赎所
略男女还其家。民年八十以上及疾不能自存者，长
吏存恤。　按《天文志》，四月庚辰，有彗星于三台东行
入太微，扫大角、天市，长十丈馀，五月甲戌不见。宦者
陈匡知星奏曰：“当有乱臣入宫。”三台、太一，三阶也；太
微、大角，帝廷也。天市，都市也。

### 景福元年五月蚩尤旗见六月营头星见十一月星孛于斗牛十二月天搀出

按《唐书昭宗本纪》：“景福元年十一月，有星孛于斗牛。”

按《天文志》：“五月，蚩尤旗见，初出有白彗，形如发，长。”

二尺许，经数日，乃从中天下，如匹布，至地如蛇。六月，
孙儒攻杨行密于宣州，有黑云如山，渐下坠于儒营
上，状如破屋。占曰：“营头星也。”十一月，有星孛于斗牛。
占曰：“越有自立者。”十二月丙子，天欃出于西南；己卯，
化为云而没。

景福二年三月，彗见上台。十一月，白气贯月、北斗、太
微。

按《唐书昭宗本纪》：“二年四月乙酉，有彗星入于太微。”

按：《天文志》：“三月天久阴，至四月乙酉夜，云稍开，有”

彗星于上台长十馀丈，东行入太微，扫大角，入天市。
经三旬有七日，益长至二十馀丈，因云阴不见。十一
月，有白气如环，贯月，穿北斗，连太微。

### 乾宁元年正月星孛鹑首星陨夏越州星陨七月妖星见

按《唐书昭宗本纪》，乾宁元年正月，有星孛于鹑首。
按《天文志》：“正月，星孛于鹑首，秦分也。又星陨于西南，
有声如雷。七月妖星见。非彗非孛，不知其名，时人谓
之妖星，或曰恶星。”　又按志，“夏有星陨于越州，后有
光长丈馀，状如蛇，或曰枉矢也。”

乾宁二年七月癸亥，荧惑犯心。

按《唐书昭宗本纪》不载，　“按《天文志》”云云。

乾宁三年六月，大星坠。十月，客星𩰚于虚危。
按《唐书昭宗本纪》不载。　按《天文志》，三年六月，天暴
雨雷电，有星大如碗，起西南，坠于东北，色如鹤练，声
如群鸣飞，占为奸谋。十月有客星三，一大二小，在虚、
危间，乍合乍离，相随东行，状如𩰚。经三日而二小星
没，其大星后没。虚、危，齐分也。

### 光化元年九月丙子有星陨于北方

按：《唐书昭宗本纪》云云。

光化二年，填星入南斗。

按《唐书昭宗本纪》不载，　“按《天文志》”云云。

光化三年正月，客星犯宦者。三月，大流星西南行。八
月，太白伏于氐。十月，金、土合于南斗。十一月，枉矢见，
太白犯月昼见。

按《唐书昭宗本纪》，“三年十一月丁未，太白昼见。”　按
《天文志》，“正月客星出于中垣宦者旁，大如桃，光焰射
宦者，宦者不见。三月丙午，有星如二十斛船，色黄，前
锐后大，西南行。十一月中天有大星自东缓流，如带
屈曲，光凝著天，食顷乃灭，是谓枉矢。”　又按志，“八月
壬申，太白应见在氐，不见，至九月丁亥乃见，是谓当
出不”出。十一月丁未，太白犯月。因昼见。　又按《志》，十
月太白、填星合于南斗。占曰：“吴、越有兵。”

### 天复元年五月濛星见太白昼见十月大角散摇

按《唐书昭宗本纪》，不载。　按《天文志》：天复元年五月，
有三赤星，各有锋芒，在南方，既而西方、北方、东方亦
如之。顷之又各增一星，凡十六星，少时先从北灭。占
曰：“濛星也，见则诸侯兵相攻。”　又按志，五月自丁酉
至于己亥，太白昼见，经天，在井度。十月，大角，五色散
摇，煌煌如火。占曰：“王者恶之。”

《天复》二年正月，客星出紫宫，流星起文昌，抵客星，客
星守杠。五月，机星见，太白袭荧惑，犯端门，又犯长垣
中星。十月，太白见于斗而坠，辰星见氐而暗。是岁，填
星守虚。

按：《唐书昭宗本纪》，不载。　按《天文志》：二年正月，客星
如桃，在紫宫华盖下，渐行至御女。丁卯，有流星起文
昌，抵客星，客星不动。己巳，客星在杠，守之，至明年犹
不去。占曰：“将相出兵。”五月夕，有星当箕下，如炬火，炎
炎上冲，人初以为烧火也，高丈馀乃陨。占曰：“机星也，
下有乱。”　又按志：五月甲子，太白袭荧惑，在轩辕后
星上，太白遂犯端门，又犯长垣中星。《占》曰：“贼臣谋乱，
京畿大战。”十月甲戌，太白夕见在斗，去地一丈而坠。
《占》曰：“兵聚其下。”又曰：“山摧石裂，大水竭。”庚子，辰星见
氐中，小而不明。《占》曰：“负海之国大水。”是岁，填星守虚。
《天复》三年二月，大星西流有声。十一月，太白在南斗色黄小。冬，荧惑守井。

按《唐书昭宗本纪》不载。　按《天文志》：“三年二月，帝归
自凤翔。其明日，有大星如月，自东浊际西流，有声如
雷，尾迹横贯中天，三夕乃灭。”　又按志：“二月填始去
虚。十一月丙戌，太白在南斗，去地五尺许，色小而黄。
至明年正月乃高十丈，光芒甚大。是冬，荧惑徘徊于
东井间，久而不去。京师分也。”

### 昭宣帝天祐元年二月太白色赤生角动摇四月天冲见五月长星见六月太白犯水位

按《唐书昭宣帝本纪》，天祐元年二月丙寅，日中见北
斗。　按《天文志》：二月辛卯，太白夕见昴西，色赤，炎焰
如火。壬辰，有三角如花而动摇。占曰：“有反城，有火灾，
胡兵起。”六月甲午，太白在张，芒角甚大。癸丑，句己犯
水位。自夏及秋，大角，五色散摇，煌煌然。占同天复初。

又按《志》，“四月有星状如人，首赤身黑，在北斗下，紫。”

《微中占》曰：“天冲也。天冲抱极，泣帝前血，浊雾下，天下
冤。”后三日而黑气晦暝。五月戊寅乙夜，雨，晦暝，有星
长二十丈，出东方，西南向，首黑尾赤，中白，枉矢也。一
曰长星。

天祐二年三月，枉矢见。四月，昭明星见，彗见北河
按《唐书昭宣帝本纪》，二年四月庚子，有彗星出于西
北。　按《天文志》，“三月乙丑夜中，有大流星出中天，如
五斗器，流至西北，去地十丈许而止，上有星芒，炎如
火，赤而黄，长丈五许，而蛇行。小星皆动而东南，其陨
如雨。少顷没。后有苍白气如竹丛，上冲天中，色瞢瞢。”
占曰：“亦枉矢也。”　又按《志》，四月庚子夕，西北隅有星
类太白，有光似彗，长三四丈，色如赭。辛丑夕色如缟。
或曰五车之岁星也。一曰昭明星也。甲辰有彗星于
北河，贯文昌，长三丈馀，凌中台、下台。五月乙丑夜，自
轩辕左角及天市西垣，光芒猛怒，其长亘天。丙寅云
阴，至辛未少霁不见。两河为天阙，在东井间，而北河
中国所经也。文昌，天之六司。天市，都市也。

按《册府元龟》：天祐二年四月壬申，诏曰：“朕以冲幼，克
嗣丕基，业业兢兢，敬恭夕惕。今以彗星谪见，深宜罪
躬。虽已降恩赦，更起今月二十四日，避正殿，减常膳，
明自思过咎也。”己未，司天台奏：彗星又见，请于太清
宫建黄箓道场。从之。

天祐三年二月，月晕荧惑、孛彗。八月，岁在哭星。十二
月，有星上行，分为二。

按《唐书昭宣帝本纪》，不载。　按《天文志》：三年二月丙
申，月晕荧惑孛彗。八月丙午，岁星在哭星上，生黄白
气如孛状，五星聚合。十二月昏，东方有星如太白，自
地徐上行极缓，至中天，如上弦月，乃曲行，顷之，分为
二。占曰“有大孽。”